Mattias Tesfaye (S), 2025-01-29:
Tak til Radikale Venstre for at fremsætte beslutningsforslaget her, B 82, og tak også for en god indledende motiverende tale, som jeg synes var rigtig god faktisk.
Det er et forslag, der pålægger regeringen inden udgangen af indeværende folketingsår at indkalde til forhandlinger med Folketingets partier om at etablere fritidshjem for alle børn fra børnehaveklassen og til 6. klasse.
Jeg er enig i intentionen med forslaget; jeg er faktisk meget enig, altså at alle elever skal mødes af et fritidstilbud af høj kvalitet, et fritidstilbud af høj kvalitet med stærke fællesskaber, fordi det har stor betydning for børn og unge.
Det er også derfor, der for ikke så frygtelig lang tid siden er nedsat tre arbejdsgrupper i regi af det, der hedder »Sammen om Fritiden«, som består af en lang række organisationer på fritidsområdet.
Det er nogle arbejdsgrupper, der skal komme med forslag til, hvordan formålet med fritidstilbuddene og kvaliteten kan styrkes.
Når arbejdsgrupperne har færdiggjort deres arbejde, vil de afrapportere til »Sammen om Fritiden«, hvor også ordførerne for alle Folketingets partier er repræsenteret.
Så måske er vi faktisk allerede i gang med det, som beslutningsforslaget handler om, men jeg vil alligevel godt lige sætte lidt ekstra ord på noget af det, vi diskuterer.
Vi mener i regeringen helt generelt, at der skal være en balance mellem på den ene side omfanget af statslige krav til fritidstilbud og på den anden side lokal frihed og mulighed for at indrette fritidstilbuddene efter lokale ønsker og behov – på samme måde som med skolen, hvor vi netop med lovforslaget, der følger op på folkeskoleaftalen, har vedtaget en lang række frihedsgrader.
Derudover ønsker regeringen ikke at skolificere fritidstilbuddenes aktiviteter med nationale formålsbeskrivelser for værksteder og aktiviteter.
Det vigtigste må være kvaliteten af det pædagogiske arbejde og ikke nødvendigvis, om det nu er et lerværksted eller en bålplads, og hvorvidt det er til stede i hvor mange institutioner.
Jeg mener derfor ikke, at løsningen er at indføre en masse statslige regler for og krav til fritidstilbuddene.
Jeg deler heller ikke forslagsstillernes syn på, at det absolut skal være fritidshjem, der er løsningen, når man taler om kvalitet i fritidstilbuddet.
Fritidshjem er ikke pr. definition bedre end sfo, juniorklubber eller lignende.
Jeg kender i hvert fald mange børn, som bare siger, de går på fritten og ikke tænker så meget over, om deres frit er etableret som et fritidshjem, en sfo eller noget helt tredje og med hjemmel i hvilken lovgivning.
Det afgørende må være indholdet.
Det kan måske også virke lidt kontraproduktivt at indføre selvejende fritidshjem på et tidspunkt, hvor langt størstedelen af de tidligere fritidshjem er blevet omlagt til sfo'er, bl.a. for at skabe sammenhæng til skolen.
Sidst jeg læste om det, var der faktisk kun 25 fritidshjem tilbage i Danmark.
Som et tidligere fritidshjemsbarn blev jeg lidt trist over at læse det, men jeg er tilhænger af, at de enkelte kommunalbestyrelser har mulighed for at vælge den model, der efter deres vurdering er bedst og giver dem mest mulig kvalitet til børn og unge i deres kommune.
Dertil er det også værd at nævne, at Radikale Venstre har angivet, at forslaget fuldt indfaset kræver et løft af kommunernes økonomi til fritidshjem på 3 mia. kr. om året, uden at angive en meget konkret finansiering.
Også af den grund har vi svært ved fra regeringens side at støtte forslaget.
Men jeg vil godt sige tak for ordet og for også at bringe fritidsområdet ind i Folketingssalen.
Det sker for sjældent.